મુન્ના મિશ્રા (નિખિલ દ્વિવેદી) અને બાબુ (રિચા ચઢ્ઢા) બન્ને એક નંબરના ગુંડાઓ છે. અલગ- અલગ ઠેકાણે કોઈ કાંડ કરીને ભાગતાં બન્ને પકડાય છે અને અનાયાસ જ પોલીસની ખટારીમાં ભેગાં થઈ જાય છે. પરંતુ કરમનું કરવું અને ખટારીનો ઍક્સિડન્ટ થાય છે. દિલ્હીની ડ્રગ-ડીલર બાબુ અને ઉત્તર પ્રદેશનો ખંડણીખોર મુન્ના બન્ને આમ તો કાચકાગળ જેવાં બરછટ છે, પરંતુ એ બરછટપણામાંથી પ્રેમના મુલાયમ અંકુર ફૂટી નીકળે છે. થોડાં લવ-સૉન્ગ્સ ગાયા પછી બાબુ અચાનક ગાયબ થઈ જાય છે અને આ મુન્નો તેને શોધતો-શોધતો આખું દિલ્હી ખૂંદી વળે છે.